《释志诗 其二》
明代·区大相

泾浊渭则清，举世昧其光。昆丘烈燄起，玉石咸见殃。

骐骥避骀驽，鸱鸮逐凤皇。萋菲一为吟，千载同嗟伤。

嗤嗤便佞子，多言巧如簧。众庶皆有心，彼独何无良。

凡百我在位，谋虑用不臧。诲淫者冶容，致盗由慢藏。

神龙宅九渊，玄豹处重冈。蜂虿而窃乘，壮夫失其强。

大雅贵明哲，君子慎周防。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。